# 

**สบยช. เตือนภัยยาเสพติดที่มีชื่อสแลงว่า “ขนม”และ/หรือ “ลาบูบู้” ออกฤทธิ์ทั้งกระตุ้น  
และหลอนประสาทอย่างรุนแรง อันตรายถึงตาย**

สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) กรมการแพทย์ เตือนภัย   
ยาเสพติดที่มีชื่อสแลงว่า “ขนม” และ/หรือ “ลาบูบู้”ออกฤทธิ์ทั้งกระตุ้น และหลอนประสาท เสี่ยงระบบหัวใจล้มเหลวและเสียชีวิตได้ ย้ำผู้ปกครองควรเฝ้าระวังพฤติกรรมเสี่ยงของบุตรหลานอย่างใกล้ชิด

**นายแพทย์สกานต์ บุนนาค รองอธิบดีกรมการแพทย์** กล่าวว่า ในช่วงสงกรานต์ที่ผ่านมา พบการใช้สารเสพติดชนิดหนึ่ง ที่ทำให้ผู้ใช้หมดสติและเสียชีวิตในเวลาต่อมา ซึ่งปรากฏว่าสารเสพติดที่มีการตรวจพบเป็นที่รู้จักกันในกลุ่มผู้ใช้โดยมีชื่อสแลงว่า “ขนม”และ/หรือ “ลาบูบู้” มีลักษณะเป็นเม็ดรูปร่างคล้ายอาร์ตทอย (Art Toy)  
 ตัวการ์ตูนที่กำลังอยู่ในความสนใจและมีสีสันคล้ายขนม จากการตรวจพิสูจน์ของ สถาบันวิชาการและตรวจพิสูจน์ยาเสพติด สำนักงานคณะกรรมการป้องกันและปราบปรามยาเสพติด (ป.ป.ส.) พบสาร MDMA หรือ ยาอี (Ecstasy)   
ในปริมาณความเข้มข้นสูง ผสมกับ เคตามีน (Ketamine) และคาเฟอีน  เมื่อมีการเสพเข้าสู่ร่างกายจะออกฤทธิ์  
ทั้งกระตุ้น และหลอนประสาทอย่างรุนแรง ทำให้หมดสติ ชักเกร็งกระตุก ตัวร้อน คลื่นไส้อาเจียน หยุดหายใจ หัวใจหยุดเต้น และเสียชีวิตได้ในที่สุด

**นายแพทย์สรายุทธ์ บุญชัยพานิชวัฒนา ผู้อำนวยการสถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.)** กล่าวเพิ่มเติมว่า เตือนกลุ่มวัยรุ่นที่นิยมใช้สารเสพติดเพื่อต้องการให้เกิดอาการมึนเมา  
และสนุกสนานมากขึ้นให้ตระหนักถึงอันตรายที่จะเกิดขึ้นกับตนเองให้มาก โดยไม่มีทางรู้ได้เลยว่าผู้ค้าตั้งใจ  
ผสมสารชนิดใดลงไปบ้าง และพึงระลึกไว้เสมอว่าการใช้ยาเสพติดทุกชนิดมีอันตราย ส่งผลต่อร่างกายของผู้เสพ รวมถึงเป็นสาเหตุของการเกิดความรุนแรงและอาชญากรรมต่าง ๆ ซึ่งอาจรุนแรงถึงขั้นทำให้เสียชีวิตได้ การใช้  
สารเสพติดที่ผสมยาเสพติดเข้าไปหลายชนิดนอกจากจะทำให้แพทย์รักษายากแล้ว ยังมีโอกาสที่ทำให้เสียชีวิตมากยิ่งขึ้นและขอฝากถึงกลุ่มผู้ปกครองควรหมั่นติดตามข่าวสารต่างๆ ช่วยกันสอดส่องและแจ้งเบาะแส สังเกตพฤติกรรมของบุตรหลานหรือคนในครอบครัว หากพบมีพฤติกรรมเสี่ยง หรือพบสิ่งของที่เข้าข่ายต้องสงสัย ต้องรีบเข้าไปพูดคุยด้วยเหตุผลไม่ใช้ความรุนแรง บอกกล่าวถึงผลเสียต่อสุขภาพรวมถึงอันตรายที่จะตามมา โดยสามารถขอรับคำปรึกษาเรื่องยาและสารเสพติด ได้ที่สายด่วนบำบัดยาเสพติด 1165 สอบถามข้อมูลเพิ่มเติมได้ที่ [www.pmnidat.go.th](http://www.pmnidat.go.th/?fbclid=IwZXh0bgNhZW0CMTAAAR6sOj8QX7dYOMnipFu0mI7McQvLUkz5sPG0mX-g-5FXEAZpaoQFCH3H6RRQwQ_aem_z66vT4hUoxVfbrnUUGh5tg) หรือเข้ารับการบำบัดรักษาได้ที่ สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) กรมการแพทย์ จ.ปทุมธานี และโรงพยาบาลธัญญารักษ์ในส่วนภูมิภาคทั้ง 6 แห่ง ได้แก่ โรงพยาบาลธัญญารักษ์เชียงใหม่ โรงพยาบาลธัญญารักษ์แม่ฮ่องสอน โรงพยาบาลธัญญารักษ์ขอนแก่น โรงพยาบาลธัญญารักษ์อุดรธานี โรงพยาบาลธัญญารักษ์สงขลา และโรงพยาบาลธัญญารักษ์ปัตตานี หรือโรงพยาบาลของรัฐทุกแห่ง

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี #สบยช.#ขนม# Art Toy

-ขอขอบคุณ- 24 เมษายน 2568